《五子篇 其一 济南李攀龙》
明代·王世贞

纤阿出溟渤，皓魄中天发。列宿岂不显，杳然精灵摄。

先秦收正始，六代时汩没。夫子扬嘉馨，千载驭飙軏。

思排入渊旷，象成自昭晰。至理中所赏，胡然见时悦。

夫子乃沉沦，纷纷亦奄忽。六合惨淡间，微生借嘘拂。

并啸倚崆峒，苍苍极秋色。上有三危露，芝菌芬樛结。

攀英啜其滋，虹霞动灵宅。却笑羡门者，长生等澌沫。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。